ΓΡΑΠΤΗ ΕΡΩΤΗΣΗ E-2222/97 υποβολή: Cristiana Muscardini (NI) προς την Επιτροπή (30 Iουνίου 1997)

Θέμα: Οι χώρες της Κεντρικής και Ανατολικής Ευρώπης και η ΚΑΠ

Οι χώρες της Κεντρικής και Ανατολικής Ευρώπης που επιθυμούν να ενταχθούν στην Ευρωπαϊκή Ένωση έχουν συνολικά επιφάνεια αγροτικών εκτάσεων 60 εκατομμυρίων εκταρίων και κατοικούνται από 105 εκατομμύρια κατοίκους. Είναι γνωστό ότι η γεωργία στις χώρες αυτές χαρακτηρίζεται γενικώς από μειωμένη παραγωγικότητα και χαμηλές τιμές.

Στην προοπτική του ανοίγματος των διαπραγματεύσεων με τις 11 αυτές χώρες, ερωτάται η Επιτροπή:

1. έχει εκτιμήσει τις συνέπειες του αντίκτυπου που ενδέχεται να επιφέρει η ένταξη στον αγροτικό τομέα και ιδίως στη μεταρρύθμισή του που αποφασίστηκε το 1992;

2. έχει εξετάσει ποιές νέες πολιτικές πρέπει να εφαρμοσθούν ώστε να καταστεί δυνατή η εναρμόνιση των τιμών ανάμεσα στις χώρες της Κεντρικής και Ανατολικής Ευρώπης και στην Ευρώπη των Δεκαπέντε με στόχο να αποφευχθούν αφενός κρίσεις στην αγορά και αφετέρου αβάσταχτες αυξήσεις των τιμών;

3. έχει εξετάσει βαθύτερα την ανάγκη να προβλεφθεί μία μεταβατική περίοδος, ιδίως πριν την ένταξη, ώστε να αποφευχθούν επικίνδυνες αναταράξεις στην ΚΑΠ;

Απάντηση του κ. Fischler εξ ονόματος της Επιτροπής (28 Ιουλίου 1997)

1. Η αξιολόγηση των επιπτώσεων της ενδεχόμενης ένταξης των χωρών της Κεντρικής και Ανατολικής Ευρώπης (ΧΚΑΕ) στην Ευρωπαϊκή Ένωση, θεωρήθηκε από την Επιτροπή ότι ήταν σημαντικό στοιχείο, ήδη από τον Ιούνιο 1993 όταν το Ευρωπαϊκό Συμβούλιο της Κοπεγχάγης είχε δηλώσει ότι ήταν υπέρ της δυνατότητας για τις ΧΚΑΕ να προσχωρήσουν ως μέλη της Ευρωπαϊκής Ένωσης.

Ιδίως όσον αφορά τη γεωργία, η Επιτροπή έχει προωθήσει ένα έργο αναλύσεων και σύστασης υποδομών στατιστικής όσον αφορά αυτές τις χώρες. Στις εργασίες αυτές οφείλεται η δημοσίευση μονογραφιών με θέμα τη γεωργία των δέκα ΧΚΑΕ καθώς επίσης και μία συνθετική έκθεση που δημοσιεύθηκε τον Ιούλιο του 1995. Η Επιτροπή προωθεί επί του παρόντος την ενημέρωση αυτών των εκθέσεων οι οποίες πρόκειται να δημοσιευθούν στο τέλος του έτους.

2. Επιπλέον, η Επιτροπή είχε παρουσιάσει, στο Ευρωπαϊκό Συμβούλιο της Μαδρίτης τον Δεκέμβριο 1995, ένα έγγραφο με θέμα «οι διάφορες στρατηγικές που είναι δυνατόν να χαραχθούν για την ανάπτυξη των σχέσεων μεταξύ της Ευρωπαϊκής Ένωσης και των συνδεδεμένων χωρών στον τομέα της γεωργίας, ενόψει της μελλοντικής ένταξης αυτών των χωρών» ((CSE/95/607 της 29.11.1995 )), το οποίο είναι γνωστό ως το «έγγραφο της στρατηγικής για τη γεωργία», και στο οποίο επεξήγονται οι ακολουθητέες γενικές κατευθύνσεις. Η συνέχιση της προσέγγισης που είχε υλοποιηθεί το 1992, εμφανίζεται ως η ακολουθητέα οδός για να ενισχυθεί η ανταγωνιστικότητα της ευρωπαϊκής γεωργίας σε συνδυασμό με την ανάπτυξη ολοκληρωμένης αγροτικής πολιτικής.

3. Το Ευρωπαϊκό Συμβούλιο του Δεκεμβρίου 1995 κάλεσε, εξάλλου, την Επιτροπή να προετοιμάσει:

- τις γνωμοδοτήσεις σχετικά με τις αιτήσεις προσχώρησης των ΧΚΑΕ 7

- μία ανάλυση των επιπτώσεων, επί των κοινοτικών πολιτικών, της διεύρυνσης της Ένωσης, δίνοντας ιδιαίτερη προσοχή στην γεωργική πολιτική και στις διαρθρωτικές πολιτικές 7

- ένα έγγραφο στο οποίο παρουσιάζονται προτάσεις για να διευκολυνθεί η ένταξη αυτών των χωρών.

Η Επιτροπή είχε ήδη την ευκαιρία να εξαγγείλει πριν μερικούς μήνες, ότι «η ατζέντα 2000» θα αναφέρεται σε όλα αυτά τα ζητήματα.

Επομένως, το ζήτημα των αλλαγών που πρέπει να πραγματοποιηθούν από τις χώρες αυτές κατά τη διάρκεια μίας προενταξιακής περιόδου, καθώς επίσης και ο ενδεχόμενος ορισμός μιας μεταβατικής μετενταξιακής περιόδου, πρόκειται να εξετασθούν από την Επιτροπή και από το Συμβούλιο.